b'\n_START_ARTICLE_\n\xc4\x8ceslava Pimpien\xc4\x97-\xc5\xbdemaityt\xc4\x97\n_START_SECTION_\nBiografija\n_START_PARAGRAPH_\n1963 m. baig\xc4\x97 Ignalinos vidurin\xc4\x99 mokykl\xc4\x85 ir \xc5\xa0ven\xc4\x8dioni\xc5\xb3 vaik\xc5\xb3 muzikos mokykl\xc4\x85 (akordeono klas\xc4\x97). Muzikos mokytojo J. \xc4\x8ciulados paskatinta, 1964\xe2\x80\x931968 m. choro dirigavimo mok\xc4\x97si Vilniaus J. Tallat-Kelp\xc5\xa1os muzikos technikume (d\xc4\x97st. D. Einikien\xc4\x97). 1977\xe2\x80\x931983 neakivaizdiniu b\xc5\xabdu muzik\xc4\x85 studijavo Lietuvos valstybin\xc4\x97s konservatorijos Klaip\xc4\x97dos fakultetuose (diriguoti mok\xc4\x97 S. Jareckait\xc4\x97)._NEWLINE_Vienus metus vaikus mok\xc4\x97 muzikos Ignalinos rajono \xc5\xa0i\xc5\xabl\xc4\x97n\xc5\xb3 a\xc5\xa1tuonmet\xc4\x97je mokykloje. Vadovavo jaunu\xc4\x8di\xc5\xb3 chorui, kur\xc4\xaf pareng\xc4\x97 1969 m. respublikinei moksleivi\xc5\xb3 meno ir sporto \xc5\xa1ventei Vilniuje. 1970\xe2\x80\x931977 m. D\xc5\xabk\xc5\xa1to vidurin\xc4\x97s mokyklos muzikos ir dainavimo mokytoja, jaunu\xc4\x8di\xc5\xb3 ir jauni\xc5\xb3 chor\xc5\xb3, vokalini\xc5\xb3 ansambli\xc5\xb3 ir solist\xc5\xb3 vadov\xc4\x97. Chorus reng\xc4\x97 dain\xc5\xb3 \xc5\xa1vent\xc4\x97ms, o jaunuosius solistus respublikiniams \xe2\x80\x9eDain\xc5\xb3 dainel\xc4\x97s\xe2\x80\x9c konkursams, jie peln\xc4\x97 ir laureat\xc5\xb3 vardus. Mokykloje \xc4\xafreng\xc4\x97 pavyzding\xc4\x85 muzikos kabinet\xc4\x85, ved\xc4\x97 atviras pamokas, organizavo kult\xc5\xabrinius renginius._NEWLINE_1977 m. Visagine \xc4\xafk\xc5\xabr\xc4\x97 vaik\xc5\xb3 muzikos mokykl\xc4\x85, dabar Visagino \xc4\x8ceslovo Sasnausko muzikos mokykla, nuo 1977 m. mokyklos direktor\xc4\x97. Vadovavo jauni\xc5\xb3 chorui, kur\xc4\xaf pareng\xc4\x97 1985 m. respublikinei dain\xc5\xb3 \xc5\xa1ventei. Taip pat mok\xc4\x97 jaunuosius solistus, kurie \xe2\x80\x9eDain\xc5\xb3 dainel\xc4\x97s\xe2\x80\x9c konkursuose tapo laureatais. I\xc5\xa1 \xc4\xafvairi\xc5\xb3 tautybi\xc5\xb3 \xc5\xbemoni\xc5\xb3 suorganizavo Visagino miesto mi\xc5\xa1r\xc5\xb3j\xc4\xaf chor\xc4\x85, j\xc4\xaf pareng\xc4\x97 1980 m. ir 1985 m. respublikin\xc4\x97ms dain\xc5\xb3 \xc5\xa1vent\xc4\x97ms Vilniuje. Mokykloje organizavo koncertus \xe2\x80\x93 susitikimus su \xc5\xbeymiais Lietuvos muzikais atlik\xc4\x97jais._NEWLINE_Ignalinos rajono muzikos mokymo metodin\xc4\x97s komisijos pirminink\xc4\x97, rajono dain\xc5\xb3 \xc5\xa1ven\xc4\x8di\xc5\xb3 organizator\xc4\x97 ir vyr. dirigent\xc4\x97. Tarptautinio Aldonos Dvarionait\xc4\x97s jaun\xc5\xb3j\xc5\xb3 pianist\xc5\xb3 ir mokytoj\xc5\xb3 konkurso \xe2\x80\x93 festivalio organizacinio komiteto nar\xc4\x97._NEWLINE_Nuo 1990 m. Lietuvos demokratin\xc4\x97s darbo partijos, nuo 2002 m. Lietuvos liberal\xc5\xb3 s\xc4\x85jungos nar\xc4\x97._NEWLINE_1995\xe2\x80\x931997 m. (LDDP s\xc4\x85ra\xc5\xa1e) Visagino savivaldyb\xc4\x97s tarybos nar\xc4\x97, kult\xc5\xabros ir \xc5\xa1vietimo komiteto pirminink\xc4\x97._NEWLINE_1996 m. jai suteikta muzikos mokytojos metodinink\xc4\x97s kvalifikacijos kategorija. 1998 m. suteiktas Visagino miesto Garb\xc4\x97s pilie\xc4\x8dio vardas. 2006 m. bir\xc5\xbeelio 7 d. apdovanota LDK Gedimino ordino medaliu._NEWLINE_Sutuoktinis Algirdas-Eduardas, s\xc5\xabnus Art\xc5\xabras.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'